स्विट्ज़रलैण्ड
स्विट्जरलैंड यूरोप महादेश के मध्य भाग में अवस्थित एक देश है। स्विट्जरलैंड का उच्चारण अन्य भाषाओं में यथाक्रम इस प्रकार भी किया जाता है जर्मन: (die) Schweiz (दी) श्वाइत्स, फ़्रान्सीसी: (la) Suisse (ला) सुईस, लातिनी: Helvetia हेल्वेतिया ; स्विट्जरलैंड का औपचारिक नाम: स्विस संघराज्य है । यह मध्य यूरोप का एक देश है। इसका 60 % भूभाग ऐल्प्स पहाड़ों से ढका हुआ है, इस कारण से इस देश में बहुत ही सुंदर और मनमोहक पर्वत, गाँव, सरोवर (झील) और चारागाह हैं। स्विट्जरलैंड के निवासियों की प्रति व्ययक्ति आय (Per Capita) 40 हजार अमेरिकी डॉलर से अधिक है इस कारण स्विस लोगों का जीवनस्तर विश्व में सबसे ऊँचे जीवनस्तरों में से एक है। स्विट्जरलैंड अपने मंहगे घड़ियों, चीज़, एवं चॉकलेट के लिए प्रसिद्ध है। और स्विट्जरलैंड इन वस्तुओं का बड़ा निर्यातक देश भी है। इस देश की तीन राजभाषाएँ हैं : जर्मन (उत्तरी और मध्य भाग की मुख्य भाषा), फ़्रांसिसी (पश्चिमी भाग) और इतालवी (दक्षिणी भाग) और एक सह-राजभाषा है : रोमांश (पूर्वी भाग)। इसके प्रान्त कैण्टन कहे जाते हैं। स्विट्स़रलैण्ड एक लोकतांत्रिक देश है जहाँ आज भी प्रत्यक्ष लोकतन्त्र देखने को मिल सकता है। यहाँ कई बॉलीवुड फ़िल्म के गानों की शूटिंग होती है। लगभग 20 % स्विस लोग विदेशी मूल के हैं। इसके मुख्य शहर और पर्यटक स्थल हैं : ज़्यूरिख़, जनीवा, बर्न (राजधानी), बासल, इंटरलाकेन, लोज़ान, लूत्सर्न, इत्यादि। यहाँ एक ओर बर्फ के सुंदर ग्लेशियर हैं जो साल में आठ महीने बर्फ की सुंदर चादर से ढके रहते हैं। तो वहीं दूसरी ओर सुंदर वादियां हैं जो सुंदर फूलों और रंगीन पत्तियों वाले पेड़ों से ढकीं हुई रहती है। भारतीय निर्देशक यश चोपड़ा की फिल्मों में इस खूबसूरत देश के कई नयनाभिराम दृश्य देखने को मिलते हैं।